**Scenarij iz prve pomoći za natjecanje mladih Hrvatskog Crvenog križa**

Kategorija: **mladi**

Razina natjecanja: **državno**

**Radilište br. 1 – PROMETNA NESREĆA**

**Opis situacije:**

Prijepodnevni odlazak na subotnju „špicu“ ritual je dijela mladih ljudi u gradu, pa tako i mlada majka Josipa odluči prošetati sa svojim djetetom. Na putu do centra, Josipa nije obraćala pozornost na događanja i promet, već joj je pažnja nažalost bila usmjerena na fotografiranje sebe i djeteta koje je vozila u kolicima. Prilikom nepažljivog prelaska ceste na njih naleti vozač motocikla koji nije prilagodio brzinu naseljenom području. Vozač uslijed neprilagođene brzine djelomično zahvati Josipu i dijete koje ispadne iz kolica. Vozač zbog brzine i naglog kočenja izgubi kontrolu i padne s motora.

**1. OZLIJEĐENI: BESVJESNO STANJE, SUMNJA NA OZLJEDU VRATNE KRALJEŽNICE, OGREBOTINE I OGULJOTINE U PODRUČJU RAMENA, LAKTOVA ŠAKA I KOLJENA.**

**2. OZLIJEĐENI: OTVORENI PRIJELOM LIJEVE POTKOLJENICE, ZATVORENI PRIJELOM LIJEVE KLJUČNE KOSTI, OGREBOTINE U PODRUČJU LICA I RUKU KOJE NE KRVARE JAKO.**

**3. OZLIJEĐENI: (DOJENČE) POTPUNO GUŠENJE STRANIM TIJELOM**

**Potreban broj glumaca: 2**

**POTREBNI REKVIZITI: motocikl (HCK), kaciga, podmetači, odjeća za ozlijeđene koja se može uprljati i poderati, torbica, štikle, upadljiva ogrlica, stari mobitel, dječja kolica, lutka dojenčeta, dekica, keksi (plasma ili petit beurre).**

**Šator, oznaka radilišta, stol, 2 klupe, boce s vodom, rezervni sanitetski materijal, paravan za RPO, RPO materijal, papirnati ručnici, vlažne maramice, RPO oprema, papirnati ručnici, vlažne maramice, koš za smeće, vreće za smeće.**

**1. OZLIJEĐENI: BESVJESNO STANJE, SUMNJA NA OZLJEDU VRATNE KRALJEŽNICE, OGREBOTINE I OGULJOTINE U PODRUČJU RAMENA, LAKTOVA ŠAKA I KOLJENA.**

Mladić Toni vozač je motocikla. Ekipa prve pomoći nalazi ga u ležećem položaju nekoliko metara ispred motora. Unesrećeni je bez svijesti, ali diše. U području ramena, laktova i šaka nalaze se ogrebotine koje ne krvare jako. U ranama su vidljivi zemlja i sitni kamenčići.

Prilikom pada kaciga mu pada s glave jer nije bila pravilno učvršćena, a dijelovi odjeće su poderani (od trenja prilikom pada). Podatke o unesrećenom, osim mehanizma ozljeđivanja nije moguće saznati.

**2. OZLIJEĐENI: OTVORENI PRIJELOM LIJEVE POTKOLJENICE, ZATVORENI PRIJELOM LIJEVE KLJUČNE KOSTI, OGREBOTINE U PODRUČJU LICA I RUKU KOJE NE KRVARE JAKO.**

Josipa je stradala prilikom nepažljivog prelaska ceste s djetetom Janom u kolicima, uslijed neprilagođene brzine ju je zahvatio vozač motora i odbacio u stranu, Josipa je pala i zadobila ozljede.

Ekipa prve pomoći nalazi ozlijeđenu u polusjedećem položaju, pokušava ustati, zatim puzati i doći do svog djeteta. Ne uspijeva ustati zbog bolova i otvorenog prijeloma na lijevoj potkoljenici. Žali se na bolove u području lijeve noge i lijeve ključne kosti. Uplašena je i uzrujana, doziva pomoć i ime svog djeteta.

Na lijevoj potkoljenici nalazi se otvoreni prijelom, a iz rane koja krvari vidljiva je slomljena kost koja strši. U području lijeve ključne kosti nalazi se crvenilo i deformitet, unesrećena nosi upadljivu ogrlicu. Pored ozlijeđene se nalazi mobitel, torbica, izuvena štikla. Odjeća je uprljana i na dijelovima poderana. Ne boluje od kroničnih bolesti, ne uzima nikakve lijekove, alergična je na pencilin. Zadnji puta je jela i pila prije sat vremena.

**3. OZLIJEĐENI: (DOJENČE) POTPUNO GUŠENJE STRANIM TIJELOM**

Desetomjesečni Jan ispao je iz kolica nakon što je na njegovu majku naletio motorist. Dojenče se nalazi na trbuhu pokraj prevrnutih kolica, preko njega je pala dekica, pored ručice nalazi se pola keksa kojeg je jeo prije stradanja.

Dojenče se počelo gušiti komadićem koji mu je potpuno začepio dišni put, dojenče se ne glasa, ne može kašljati ni disati, boja kože je sivoplava. Nakon pravilnih postupaka spasioca (5 udaraca između lopatica i 5 pritisaka na prsni koš zatim ponovne primjene 3 udaraca između lopatica) dojenče iskašlje komadić i počne normalno disati i plakati (upute i napomene sudaca). Ne boluje od kroničnih bolesti, ne dobiva lijekove niti ima alergija. Informacije je moguće saznati od majke.