**Scenarij iz prve pomoći za natjecanje mladih Hrvatskog Crvenog križa**

Kategorija: **mladi**

Razina natjecanja: **DRŽAVNO**

**Radilište br. 3 – RAVE PARTY**

**Opis situacije:**

Za vrijeme glazbenog festivala došlo je do tehničkih poteškoća i izbijanja požara na jednoj od pozornica elektronske glazbe.

**1. OZLIJEĐENI: STRUJNI UDAR, OPEKLINE 3. STUPNJA NA DESNOM DLANU I 2. STUPNJA NA DESNOM STOPALU I LISTU, ZASTOJ RADA SRCA**

**2. OZLIJEĐENI: TOPLINSKA ISCRPLJENOST UZROKOVANA ECSTASYEM, KONVULZIJE**

**3. OZLIJEĐENI: POREZOTINA UNUTARNJE STRANE LIJEVE PODLAKTICE KOJA JAKO KRVARI, STRANO TIJELO U DESNOM DLANU (STAKLO)**

**Potreban broj glumaca: 3**

**POTREBNI REKVIZITI:**

**3 podmetača, odjeća za glumce prilagođena „rave partyu“, razbijeno staklo (komadi prozirne plastike), prazne boce alkoholnog pića, razvodna kutija s potrganim žicama (improvizacija), prijenosni zvučnik (puštati elektronsku glazbu), zasuni za zamračivanje prostora (improvizacija), stol s miksetom i laptopom, slušalice za DJ-a, sunčane naočale, neonske narukvice i ogrlice, lutka za oživljavanje (torzo odrasle osobe), folije za davanje umjetnog disanja, alkohol i gaze za dezinfekciju.**

**Šator, oznaka radilišta, stol, 2 klupe, boce s vodom, rezervni sanitetski materijal, paravan za RPO, koš za smeće, vreće za smeće.**

**1. OZLIJEĐENI: STRUJNI UDAR, OPEKLINE 3. STUPNJA NA DESNOM DLANU I 2. STUPNJA NA DESNOM STOPALU I LISTU, ZASTOJ RADA SRCA**

Enzo je DJ na glazbenom festivalu. Uslijed tehničkih poteškoća, pokušao je popraviti struju na razvodnoj kutiji prilikom čega je došlo do kratkog spoja.

Ekipa prve pomoći nalazi unesrećenog u ležećem položaju ispod razvodne kutije. Pri prvom pregledu članovi ekipe prve pomoći utvrđuju da je osoba bez svijesti i ne diše. Nakon uspješna 4 ciklusa oživljavanja u omjeru 30:2 unesrećeni počinje spontano disati, no ostaje u besvjesnom stanju.

Na desnom dlanu vidljive su opekline 3. stupnja, a lijeva tenisica je uništena te se ispod hlača nalazi opeklina 2. stupnja koja je najjača na peti i širi se prema stražnjoj strani lista poput paprati. Na glavi unesrećenog smještene su slušalice, na licu ima sunčane naočale, a na rukama neonske narukvice koje svijetle u mraku. Dodatne informacije nisu poznate.

**2. OZLIJEĐENI: TOPLINSKA ISCRPLJENOST UZROKOVANA ECSTASYEM, KONVULZIJE**

Cathy je uzela ecstasy te je plesala nekoliko sati bez prestanka zbog čega je znojenjem izgubila veliku količinu tekućine i elektrolita.

Ekipa prve pomoći zatiče osobu kako i dalje pleše na elektronske zvukove koji dolaze iz prijenosnog zvučnika. Koža joj je blijeda, topla i vlažna, a nakon nekoliko minuta se sruši. Osoba osjeća glavobolju i vrtoglavicu, mučninu i jaku potrebu za povraćanjem. Slabo surađuje s članovima ekipe prve pomoći. Misli da su „ekseri“ (ecstasy) prestali djelovati i želi uzeti još jedan kako bi nastavila „rejvati“. Puls je brz i oslabljen kao i disanje.

U 4. minuti od dolaska ekipe prve pomoći dolazi do pojave grčeva mišića cijelog tijela, vjerojatno uzrokovanih korištenjem ecstasya. Unesrećena po završetku konvulzija dolazi svijesti, ali i dalje je zbunjena i nije u mogućnosti dati sve tražene informacije. Kratko odgovara na pitanja da ne boluje od kroničnih bolesti, ne pije lijekove, alergije također negira, a zadnji put je jela i pila prije 12 sati.

**3. OZLIJEĐENI: POREZOTINA UNUTARNJE STRANE LIJEVE PODLAKTICE KOJA JAKO KRVARI, STRANO TIJELO U DESNOM DLANU (STAKLO)**

Luna prilikom nestanka struje zatetura i padne te se poreže na staklo razbijene čaše koja se nalazila na podu. Na lijevoj podlaktici s unutarnje vidljiva je duboka rezna rana koja obilno krvari. U desnom dlanu nalazi se zaboden komad stakla koji strši nekoliko centimetara iznad rane.

Koža joj je blijeda, hladna i znojna. Otežano komunicira s članovima ekipe prve pomoći uz jasne znakove i simptome konzumacije alkohola, teturanje, nerazgovijetan govor. Također, pored osobe se nalazi prazna boca alkoholnog pića. Ne boluje od kroničnih bolesti, ne pije lijekove, alergije negira, ne sjeća se kad je zadnji put jela.